Щоджэн Къадир укъигъэщIэхъунукъым
Урысей Федерацэм и Президент Путин Владимир и УказкIэ «Хэкум и пащхьэм щиIэ фIыщIэхэм папщIэ» орденым и IV нагъыщэр къратащ полицэм и полковник, КъБР-мкIэ МВД-м и «Эльбрус» СОБР-м и унафэщI Щоджэн Къадир Абдулыхь и къуэм.
Щоджэн Къадир Апхуэдэ гулъытэр къыпэкIуащ щIэпхъаджащIэхэм япэщIэтыным, къэралым и шынагъуэншагъэр къызэгъэпэщынымрэ хъумэнымрэ хэлъхьэныгъэ ин зэрыхуищIам, и къалэнхэр щапхъэ пылъу зэригъэзащIэм, абы щыгъуэми, лIыгъэрэ хахуагъэрэ къызэрыщигъэлъэгъуам.
Полицэм и полковник Щоджэн Къадир къэрал кIуэцI IуэхухэмкIэ органхэм къулыкъу щещIэ 1993 гъэм и мэкъуауэгъуэм къыщыщIэдзауэ. Абы лъандэрэ IэнатIэ зэмылIэужьыгъуэхэм пэрытащ зэфIэкI зиIэ унафэщI Iэзэу, лэжьыгъэм куууэ хищIыкIыу, щIэпхъаджагъэмрэ террорымрэ щхьэмыгъазэу пэщIэту.
Ар цIыху нэсщ, зауэлIщ, унафэщI щыпкъэщ. «Къадир зэи укъигъэщIэхъунукъым», — жаIэ абы къулыкъу къыдэзыщIэхэм. Ар и гуапэу ядоIэпыкъу лэжьакIуэ ныбжьыщIэхэм, щIэныгъэ бгъэдэлъщ, полицэм и лэжьакIуэм и щапхъэщ.
Щоджэным пщIэшхуэ къыхуащI къулыкъу къыдэзыщIэхэм, Къэбэрдей-Балъкъэрым и цIыхухэм. Лэжьыгъэм зыкъыдигъахуэурэ иужьрей илъэсищым Iуэху зэмылIэужьыгъуэ 18 иригъэкIуэкIащ щIалэгъуалэр гъэсэным теухуауэ. КъытщIэхъуэ щIэблэр Хэкум хуэпэжын, къэралыр хъумэн и лъэныкъуэкIэ я пщэ къыдэхуэ къалэнхэр гъэзэщIэным хуэхьэзырын зэрыхуейр къагурыгъэIуэнырщ а Iуэхухэр зытеухуауэ щытар.
Къадир псоми къахощ и жыджэрагъымкIэ, и къалэнхэм сыт щыгъуи зэрыхуэхьэзырымкIэ. Щоджэным и щапхъэм зэкъуегъэувэ ар зи унафэщI гупыр.
СОБР-м хэтхэр нэгъуэщI щIыпIэхэм кIуэн хуей мэхъу. Я пIэ щис зэманыр къанэ щымыIэу трагъэкIуадэ я щIэныгъэм хагъэхъуэным, я лэжьыгъэм хуэIэижь хъуным, спортым. Мы зэманым абы къулыкъу щащIэ Iэпщэрыбанэ зауэмкIэ, бэнэнымкIэ, нэщанэ еуэнымкIэ дунейм и чемпиону 2-м, Европэм и чемпиону 2-м, Евразием и чемпиону 2-м, спортым и мастеру 11-м, спортым и мастерым и кандидату 29-м.
Полицэм и полковник Щоджэн Къадир къызэгъэпэщакIуэ IэкIуэлъакIуэу зэрыщытыр белджылы къэхъуащ КИФЩI-м, Къэбэрдей-Балъкъэрым я щIыналъэхэм зи щхьэр къыщызыIэта щIэпхъаджащIэхэр лъэныкъуэ щрагъэзым. Къэтхьынщ зы щапхъэ.
2011 гъэм и накъыгъэ-мэкъуауэгъуэ мазэхэм хъыбар къаIэрыхьащ «Бахъсэн-Азау» федеральнэ гъуэгум хиубыдэу Бахъсэн псым телъ лъэмыжым сэлэтхэр зэрыс машинэхэр щызэпрыкIкIэ, щIэпхъаджащIэхэм къагъэуэ-ну. Ар къамыгъэхъун мурадкIэ, тIасхъэщIэх Iуэхухэр ира-гъэкIуэкIащ гупым хэтхэр, абыхэм я Iэщэ-фащэхэр щахъумэ щIыпIэхэр къахутэн папщIэ, икIи «Эльбрус бандэ гупкIэ» зэджэм хэтхэр здэщыIэр къащIащ.
2011 гъэм мэкъуауэгъуэм и 10-м пщэдджыжьыр сыхьэт 11-м СОБР-м и лэжьакIуэхэр зыхэт гупыр нэсащ Тырныауз къалэм ипщэкIэ километр 25-кIэ пэIэщIэ бгылъэ- мэз щIыпIэм. Хабзэхъумэхэр ежьащ, полковник Щоджэн Къадир гупым япэ иту. куэди якIуатэкъым щIэпхъаджащIэхэм автоматышэхэр къытрагъэлъалъэу, гранатэхэр къадзу щыщIадзам. Къадир, лэжьакIуэхэм гуп-гупу загуэшыну яжриIэри, зэхэуэм хыхьащ.
ЩIыпIэр мэзылъэти, ар къагъэсэбэпри, бзаджащIэхэм я зы гуп псым зэпрыкIауэ къахэуэрт. НапIэзыпIэм Iуэхур зыIутыр къыгурыIуэри, Къадир зауэлIхэм унафэ яхуи- щIащ я щIыбагъкIэ зыри къыдэмыхьэн хуэдэу загъэбыдэу зэуэну. Зауэ гуащIэр здекIуэкIым командирым гу лъитащ езым и къуэдзэ полицэм и полковник Дыкъынэ Замир шэ къызэрытехуам. Щоджэныр и ныбжьэгъум дэIэпыкъуну щIэпхъуащ. Абы уIэгъэ хъуар щIыпIэм кърихыу хуежьащ, езыри яхэуэурэ. Къадир и лъэныкъуэмкIэ гранатэ къа-дзащ, икIи ар уIэгъэ хьэлъэ хъуащ. Лъыр къежэхми, дэIэпыкъуэгъухэр къэсыху бзаджащIэхэм яхэуащ, уIэгъэ хъуа и лэжьэгъум зыри къримыгъэкIуалIэу.
Хабзэхъумэ IэнатIэм зэрыпэрыт лъандэрэ полицэм и полковник Щоджэн Къадир «ЛIыгъэм и орден», «Хэкум и пащхьэм щиIэ фIыщIэхэм папщIэ» орденым и IV нагъыщэр, «Хахуагъэм папщIэ» медалыр, КъБР-м и Iэтащхьэмрэ республикэм и Правительствэмрэ, Урысей МВД-м, КъБР-мкIэ МВД-м я ЩIыхь тхылъхэр, къыхуагъэфэща Iэщэр къратащ, абы къыфIащащ «Дагъыстэн республикэм щIыхь зиIэ и цIыху» цIэр,н.
УАРДЭ Женя.
